Á laugardaginn síðastliðinn tilkynntu yfirvöld í Norður-Kóreu að ríkið myndi mögulega hætta kjarnorkutilraunum . Á mánudaginn tilkynntu svo suður-kóresk yfirvöld að þau myndu slökkva á hátölurum sínum á landamærunum . Í árafjölda hafa suður-kóresk yfirvöld spilað popptónlist og áróður í stórum hátölurum á landamærum ríkjanna á Kóreuskaga . Norður-Kórea hefur einnig spilað áróður í hátölurum sínum á landamærunum en ekki liggur fyrir hvort slökkt hefur verið á þeim . Aðgerðirnar og yfirlýsingarnar eru undirbúningur fyrir fund milli leiðtoga ríkjanna tveggja sem verður haldinn á morgun . Á morgun munu leiðtogar ríkjanna tveggja , Norður - og Suður-Kóreu hittast í fyrsta skipti . Fundurinn verður að teljast tímamótaskref í samskiptum ríkjanna en leiðtogarnir Kim Jong-un og Moon Jae-in munu funda í syðri hluta þorpsins Panmunjeom . Þorpið liggur á hlutlausabeltinu í kringum landamærin en þar sem fundurinn verður í Friðarhúsinu í suðurhlutanum þá verður þetta í fyrsta skipti sem leiðtogi Norður-Kóreu stígur á suður-kóreska grundu . Þetta mun vera í þriðja skipti sem leiðtogar þessara ríkja funda og í fyrsta skipti í tíu ár . Faðir Kim Jong Un , KimJong-il , hitti í sinni valdatíð tvo af forsetum Suður-Kóreu en báðir fundirnir voru innan landamæra Norður-Kóreu . Auglýsing Yfirmaður skrifstofu forsetaembættisins í Suður-Kóreu gaf út síðastliðna nótt hvernig fundinum muni verða háttað . Heiðursverðir munu taka á móti Kim Jong-un og svo munu leiðtogarnir ganga saman að Friðarhúsinu . Þar mun Kim Jong-Un rita nafn sitt í gestabókina og síðan verður fundur settur . Sendinefndir leiðtoganna munu ekki snæða hádegisverð saman en að loknum hádegisverði munu leiðtogarnir gróðursetja tré saman á landamærunum . Forseti Suður-Kóreu býst við að rætt verði um að ná fram friðarsamningum sem munu binda enda á Kóreustríðið . Kim hefur gefið út að hann sé tilbúinn til að ræða afkjarnavopnavæðingu Norður-Kóreu gegn því að honum verði ekki steypt af stóli og að öryggi hans persónulega verði tryggt . Íbúar ríkjanna hafa mismiklar væntingar til fundarins . Í Suður-Kóreu eru lífsgæði fólks nokkuð mikil , sérstaklega ef miðað er við lífsgæði Norður-Kóreubúa . Ef sameining ríkjanna kæmi til greina , sem flestir telja að verði ekki , hefur Suður-Kórea miklu að tapa . Efnahagur Suður-Kóreu er í blóma og stendur ríkið framarlega í þróun vísinda . Búist er við því að fundur Kim og Moon muni leggja grunninn að næsta fundi Kim , sem er við forseta Bandaríkjanna , Donald Trump . Litli eldflaugakarlinn verður opinn og heiðvirtur Fundur Kim og Trump mun líklegast eiga sér stað í júní og jafnvel fyrr , að sögn Trump . Á þriðjudaginn sagði Trump að Kim væri mjög opinn og heiðvirtur maður sem verður að teljast mikil breyting á orðræðu Trumps gagnvart leiðtoganum . Trump hefur meðal annars áður kallað hann „ litla eldflaugakarlinn “ og skiptust leiðtogarnir á að státa sig af stóru rauðu hnöppunum sínum í fyrra . Búist er við að þeir muni einnig ræða afkjarnavopnavæðingu Norður-Kóreu . Mörg þúsund ára menningarsaga Kóreuskagi hefur verið vettvangur átaka í mörg hundruð ár . Elstu minjar á Kóreuskaga eru frá fornsteinöld en saga Kóreu er talin hefjast árið 2333 fyrir Krist en þá var Gojoseon-keisaradæmið stofnað . Kóreuskaginn var tengiliður milli Japans og Kína en skaginn liggur á milli landanna . Keisaradæmið féll og frá 304 fyrir Krist var Kóreuskaginn , og stórt hérað í Kína , undir konungsríkinu Tjósen . Árið 108 fyrir Krist féll konungsríkið fyrir Han-keisaradæminu í Kína og þá var Kóreu skipt upp í þrjú leppríki Kína ; Silla , Gogopyeo og Baekje . Landið losnaði ekki undan kínverskum yfirráðum fyrr en árið 313 . Ríkin þrjú sameinuðust undir Silla ríkinu árið 660 . Mikill uppgangstími var fyrir kóreska menningu og samfélag eftir sameiningu ríkjanna þriggja . Kóreska ríkið var þó ekki endurreist fyrr en árið 1392 þegar Joseon-ættin tók við völdum . Joseon-ættin gerði konfúsíanisma að ríkistrúarbrögðum . Konfúsíanismi er upprunnin í kínverskri menningu en þrátt fyrir það hefur hann haft mótandi áhrif á kóreskamenningu og grunngildi Kóreubúa . Næstu aldir voru gullaldarár í sögu Kóreu og blómstraði kóresk menning og vísindi . Þá var konungur Kóreu formlega undir konungi Kína . Gullöld Kóreu lauk svo með ítrekuðum innrásum Japana á árunum 1592 til 98 . Kóreumenn máttu þola fleiri innrásir næstu árin en eftir 1637 reyndu kóreskir konungar að loka landinu fyrir öllum nema Kínverjum . Rúmum tveimur öldum síðar , þvinguðu Japanar Kóreumenn til að opna landið aftur fyrir umheiminum . Mikill uppgangur hafði verið í Japan og herir þeirra styrkst til muna . Eftir að Japanar náðu völdum yfir Quing-keisaradæminu í Kína í styrjöldunum 1894 til 95 voru formleg yfirráð Kínakeisara yfir Kóreu afnumin . Við tóku raunveruleg yfirráð Japana , sem gerðu Kóreu að japönsku verndarsvæði árið 1905 og að japanskri nýlendu fimm árum síðar . Japanar höfðu lagt undir sig mörg landsvæði á meginlandi Asíu , líkt og nasistar í Þýskalandi gerðu seinna í Evrópu . Japönsk yfirvöld þjörmuðu mikið að íbúum Kóreu og reyndu að útrýma kóreskri menningu með því að þvinga japönskum siðum upp á íbúa landsins . Margir íbúar voru neyddir til að taka upp japönsk nöfn og börðust margir Kóreumenn með her Japana í síðari heimsstyrjöldinni . Kóreskar konur voru enn fremur neyddar til samneytis með japönskum hermönnum til að létta geð hermannanna sem börðust fyrir land og þjóð . Tölur eru á reiki um hversu margar konur voru í kynlífsánauð japanska hersins en allt frá 20 þúsund konum upp í 410 þúsund kvenna voru neyddar til þess . Grunnurinn að Kóreu eins og við þekkjum hana í dag var lagður í síðari heimsstyrjöldinni en landið kom heldur illa út úr henni . Leiðtogar Bandaríkjanna , Bretlands og Kína ákváðu á fundi í Kaíró árið 1943 að Kórea skyldi verða sjálfstætt ríki , þegar Japanar yrðu sigraðir . Japanar gáfust upp fyrir Bandaríkjamönnum 1945 og þar með lauk síðari heimsstyrjöldinni . Kóreuskaganum skipt upp Stuttu eftir fall Japans hófu Sovétríkin , undir stjórn Jóseps Stalíns , innrásir í Kóreu og hertóku hvern bæinn á fætur öðrum . Bandaríkjamenn voru ekki par sáttir við það og voru hræddir um að Sovétmenn myndu hertaka allan skagann . Því var brugðið á það ráð að skipta Kóreuskaganum upp í tvö ríki og lágu landamærin um 38 breiddargráðu . Bandaríkjamenn tóku að sér suðurhlutann og Sovétríkin norðurhlutann . Engar sérstakar ástæður lágu að baki ákvörðuninni , hvorki menningarlegar , sögulegar eða efnahagslegar . Sovétríkin féllust á skiptinguna , þrátt fyrir að betri ræktarlönd væru í syðri hlutanum og að fleira fólk byggi þar . Upphaflega átti skiptingin að vera tímabundin en strax í upphafi fóru ríkin að þróast á mjög misjafnan hátt . Bandaríkjamenn höfðu mikla viðveru í Suður-Kóreu árin eftir síðari heimsstyrjöldina og Sovétríkin aðstoðuðu Norður-Kóreu við að byggja upp ríki sitt . Um leið og heimsstyrjöldinni lauk hófst kalda stríðið og því minnkuðu líkurnar allverulega á að ríkin tvö á Kóreuskaga myndu sameinast . Þann 9. september árið 1945 lýsti Lýðræðislega alþýðulýðveldið Kórea , eða Norður-Kórea , yfir sjálfstæði . Kim Il-sung , afi Kim Jong Un , var gerður að leiðtoga landsins en hann hafði áður barist með Rauða hernum , her Sovétmanna . Í desember var hann orðinn formaður norður-kóreska kommúnistaflokksins og síðar formaður bráðabirgðastjórnar . Síðar voru Kim Il-sung og flokki hans veitt öll völd í landinu og hann varð einræðisherra yfir landinu . Sonur Kim Il-sung , Kim Jong-il , tók við embættinu þegar faðir hans lést og Kim Jong-un , sonur hans , tók svo við embættinu í lok árs 2011 . Ríkið var byggt upp að hætti kommúnista í Sovétríkjunum með samyrkjubúum og miðlæga dreifingu matar og gæða . Þann 15. ágúst 1945 lýsti Lýðveldið Kórea eða Suður-Kórea eins og við þekkjum það í dag yfir sjálfstæði . Bandaríkjastjórn mótaði stjórnarfar Suður-Kóreu eftir sínu eigin stjórnarfari og hefur valdamikill forseti verið við völd þar frá sjálfstæði ríkisins . Syngman Rhee var fyrsti forseti lýðveldisins árið 1948 en ólíkt nágrönnunum hafa fleiri en þrír verið við völd þar í landi frá sjálfstæði . Núverandi forseti , Moon Jae-in , tók við embætti í maí í fyrra og er sá tólfti í röðinni . Lengd kjörtímabils og lög um endurkjör voru nokkuð á reiki fyrstu áratugina . Síðan árið 1988 hefur kjörtímabil forseta verið 5 ár og mega þeir ekki bjóða sig fram aftur . Í upphafi var litið á skiptinguna sem tímabundna og vildu leiðtogar beggja ríkja sameinast . Ekki var hægt að komast að samkomulagi þar sem báðar stjórnirnar vildu fara með völd . Leiðtogar Norður-Kóreu hafa lengi haft horn í síðu nágranna sinna í suðrinu og þrábað Kim Il-sung , Jósep Stalín , um leyfi og aðstoð til að ráðast inn í landið . Það hafðist á endanum í júní 1950 og réðust herir Norður-Kóreu inn í Suður-Kóreu . Nokkuð hafði þá breyst en kommúnistar höfðu náð völdum í Kína , án afskipta Bandaríkjanna og lið Bandaríkjanna var á bak og burt í Suður-Kóreu . Norður-Kórea naut stuðnings skoðanabræðra sinna í Kína og Sovétríkjunum en Bandaríkjamenn studdu við Suður-Kóreu . Sest var að samningsborðinu árið 1951 en samningar um vopnahlé náðust í lok júlí 1953 . Í vopnahléssamningunum náðist samkomulag um hlutlausa svæðið í kringum landamærin . Friðarsamningar hafa ekki verið samþykktir milli ríkjanna og telja margir að tæknilega séð séu ríkin enn í stríði . Stríðið skilaði nánast engum árangri og eru landamærin enn þá þar sem þau voru áður en stríðið hófst . Ástandið var slæmt eftir stríðið , beggja megin landamæranna . Uppbygging innan Norður-Kóreu var hraðari en í suðrinu fyrst um sinn og hreykti Kim Il-sung sig stoltur af því . Sunnanmenn byggðu hins vegar upp kapítalískt markaðsdrifið samfélag og hafa náð nokkuð góðum árangri , en hagkerfi Suður-Kóreu er það fjórða stærsta í Asíu . Eftir fall Sovétríkjanna í lok árs 1991 missti Norður-Kórea mikinn stuðning og í kjölfarið geisaði hungursneyð í landinu árinn 1994 til 1998 . Tölur eru á reiki um hversu margir létust úr hungri eða lélegri heilsu vegna næringarsnauðs mataræðis . Norður-kóresk yfirvöld neita að gefa upplýsingar um hversu margir dóu en sjálfstæðir greiningaraðilar telja að á bilinu 800 þúsund til 1,5 milljónir manna hafi látist . Norður-kóreska ríkið sér um alla ræktun og dreifingu á mat en ríkið hefur þurft á aðstoð að halda frá öðrum ríkjum allt frá því að hungursneyðin geisaði . Norður-Kóreumenn hafa farið nokkuð leynt með kjarnorkutilraunir sínar , þrátt fyrir að hafa státað sig reglulega af árangri sínum síðustu ár . Norður-Kóreumenn hafa gert tilraunir með kjarnorku síðan á sjötta áratugnum . Sovétmenn aðstoðuðu Norður-Kóreu við að koma sér upp kjarnorkutilraunastofum . Tilgangur tilrauna þeirra hefur aldrei verið ljós og fyrst um sinn spiluðu þeir eftir reglunum og árið 1985 skrifaði Norður-Kórea undir alþjóðlega samninginn um að dreifa ekki kjarnavopnum . Ýmsir samningar hafa verið gerðir í gegnum tíðina og hefur Norður-Kórea skrifað undir þá nokkra . Þegar George W. Bush tók við forsetaembætti í Bandaríkjunum árið 2001 breyttust samskipti Bandaríkjanna og Norður-Kóreu . Til að forðast örlög Íraks í Íraksstríðinu 2004 hófu Norður-Kóreumenn að þróa kjarnorkuvopn . Árið 2006 tilkynntu yfirvöld að þeir hafi verið að prófa fyrstu kjarnorkusprengjuna sína . Síðan þá hafa nokkrar tilraunir og sprengingar verið gerðar af hálfu Norður-Kóreumanna og talið er fyrir víst að Norður-Kórea búi yfir kjarnorkuvopnum . Nú segja yfirvöld í Pyongang , höfuðborg Norður-Kóreu , að þau hafi náð markmiðum sínum í þróun kjarnorkuvopna . Í haust sprengdu Norður-Kóreumenn nýlegustu kjarnorkusprengjurnar en þær ollu síðar jarðskjálftum á svæðinu . Kínversk yfirvöld munu á dögunum gefa út skýrslu um kjarnorkutilraunasvæði Norður-Kóreu . Kínverskir vísindamenn telja að tilraunastofur Norður-Kóreumanna hafi hrunið í síðustu sprengingu , sem olli jarðskjálftunum . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .